Imtella' Lulju 7, 2021 Ġuvni ta' 19-il sena li għandu mijiet ta' eluf ta' segwaċi fuq il-midja soċjali nqatel fi sparatura fl-Istati Uniti. Il-familja ta' Matima Miller, magħruf aħjar bħala Swavy jew Babyface, qalet li huwa nqatel fil-5 ta' Lulju f'"att insensat ta' vjolenza bl-armi tan-nar." Żiedet tgħid li għal raġunijiet legali ma tistax tiżvela wisq dettalji dwar iċ-ċirkostanzi ta' mewtu, iżda qed taħdem biex issir ġustizzja miegħu. Miller kellu 2.7 miljun segwaċi fuq TikTok u 'l fuq minn 400,000 fuq Instagram. Fl-aħħar sigħat il-profil tiegħu ta' TikTok ġie sospiż, bil-familja tiegħu tappella għall-għajnuna biex dan jinżamm attiv minħabba li huwa l-legat tiegħu. Il-Pulizija ta' Wilmington qalet li l-isparatura seħħet fl-għodwa tal-5 ta' Lulju, għall-ħabta tal-10.42am ħin lokali f'Elbert Place. Miller ittieħed l-isptar, fejn miet ftit tal-ħin wara kawża tal-ġrieħi li sofra.